РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/208-22

21. децембар 2022. године

Б е о г р а д

ЗАПИСНИК

СА 17. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 21. ДЕЦЕМБРА 2022. ГОДИНЕ

 Седница је почела у 12,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Верољуб Матић, Александар Марковић, Александар Мирковић, Ана Миљанић, др Весна Ивковић, Радован Арежина, Јанко Веселиновић и Мирослав Алексић.

Седници су присуствовали заменици чланова одбора: Биљана Стошић Илић, заменик члана Угљеше Мрдића, Зоран Стојановић, заменик члана Војислава Михаиловића, Војислав Вујић, заменик члана Животе Старчевића и Никола Драгићевић, заменик члана Сање Марић, која је поднела оставку на функцију народног посланика.

Седници нису присуствовали чланови Одбора: Сандра Божић, Угљеша Мрдић, Ђорђе Комленски, Драгана Ракић, Живота Старчевић и Бошко Обрадовић.

Седници су, током разматрања 1. тачке дневног реда, приступили Војислав Михаиловић, члан Одбора и Данијела Вујичић, заменик члана Одбора Ђорђа Комленског.

 На предлог председника, Одбор је већином гласова утврдио следећи:

Д н е в н и р е д:

- Усвајање записника са 14, 15. и 16. седнице Одбора -

1. Разматрање оставки које су на функцију народног посланика поднели Лав Григорије Пајкић (01 број: 118-2808/22 од 16. децембра 2022. године) и Крсто Јањушевић (01 број: 118-2813/22 од 16. децембра 2022. године).

Пре преласка на рад по утврђеном дневном реду, Одбор је једногласно, без примедаба, усвојио записнике са 14, 15. и 16. седнице Одбора.

 **Прва тачка дневног реда:** Разматрање оставки које су на функцију народних посланика поднели народни посланици Лав Григорије Пајкић и Крсто Јањушевић.

Председник Одбора је констатовао да су оставке Лава Григорија Пајкића и Крста Јањушевића, у складу са Законом о избору народних посланика и Пословником, оверене у складу са законом којим се уређује овера потписа и у законском року предате на писарницу Народне скупштине.

Председник Одбора је предложио да Одбор Народној скупштини поднесе извештај о наступању случаја из члана 131. став 2. тачк а 6. Закона о избору народних посланика у коме се подношење оставке наводи као разлог за престанак мандата народном посланику, с предлогом да Народна скупштина констатује престанак мандата именованим народним посланицима.

У дискусији су учествовали Јанко Веселиновић, Миленко Јованов и Радован Арежина.

Јанко Веселиновић је, наводећи одредбе члана 46. Закона о спречавању корупције, указао на чињеницу да су Лав Григорије Пајкић и Крсто Јањушевић поднели оставке на функцију народног посланика дан након што су на седници Владе Републике Србије постављени за државне секретаре у Министарству за рад, запошљавање, борачка и социјална питања. Изнео је мишљење да су тиме прекршили одредбе наведеног закона о неспојивости обављања функције народног посланика са другом јавном функцијом и затражио да Одбор макар констатује ту чињеницу уз опаску да ће се он лично обратити Агенцији за спречавање корупције уколико Одбор не буде иницирао поступак пред њом. На крају излагања је затражио да се констатује да су Одбору достављене на разматрање оставке народних посланика који претходно нису добили одобрење Народне скупштине, односно Агенције за спречавање корупције за истовремено обављање функција народног посланика и државног секретара.

Миленко Јованов је, указујући на чињеницу да су оставке поднете у временском распону од 24 сата од тренутка избора на другу функцију, рекао да је из понашања и деловања сада већ бивших народних посланика више него јасно да они нису имали апсолутно никакву намеру да истовремено обављају и посланичку и функцију државног секретара. Додао је да је свака сумња оправдана и да не оспорава право колеге да се обрати Агенцији за спречавање корупције и укаже на постојање евентуалног прекршаја уколико сматра да га има, мада га по његовом мишљењу у овом случају нема.

Јанко Веселиновић је потом додао да он не улази у намере Лава Григорија Пајкића и Крста Јањушевића, али да жели да појасни да народни посланик остаје народни посланик све до тренутка док Народна скупштина не констатује да му је престао мандат услед подношења оставке, те су, што се њега тиче, народни посланици чије оставке Одбор разматра, фактички били истовремено и државни секретари и народни посланици целих седам дана.

Миленко Јованов је на ово реплицирао указавши на одредбу члана 132. став 5. Закона о избору народних посланика у којој стоји да народном посланику мандат престаје оног дана када поднесе оставку и додао да је интенција законодавца управо и била да се предупреде овакве ситуације, односно да ће Одбор данас констатовати да су функције народних посланика престале управо даном подношења оставки.

Радован Арежина се у својој дискусији сложио са председником Одбора, да у овом случају нема основа за било чију прекршајну одговорност, позивајући се при том на своје дугогодишње искуство председника административног одбора на локалном нивоу, одборника, односно председника скупштине општине и додао да, пошто нема ничег спорног, Одбор треба да предложи Народној скупштини да констатује оставке. По његовом мишљењу ни Агенција за спречавање корупције не би у овом случају имала основа за било какво поступање.

Миленко Јованов се надовезао на претходну дискусију указујући да уколико се већ инсистира на искључиво формално правном моменту онда треба имати у виду и теоретску могућност да неко ко је предложен за неку функцију, на ту функцију не буде и изабран, и онда се поставља суштинско питање зашто би народни посланик унапред подносио оставку. Још једном је додао да свако има право да се обрати Агенцији за спречавање корупције.

 Одбор је, на предлог председника Одбора, већином гласова усвојио и Народној скупштини поднео следећи

И З В Е Ш Т А Ј

 Одбор је утврдио да је подношењем оставке народних посланика Лава Григорија Пајкића и Крста Јањушевића, изабраних са изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', наступио случај из члана 131. став 2. тачка 6. Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованим престао мандат народног посланика.

 Попуњавање упражњених посланичких места извршиће се додељивањем мандата другим кандидатима у складу са чланом 135. Закона.

 За известиоца Одбора на седници Народне скупштине одређен је Миленко Јованов, председник Одбора.

\*\*\*

Седница је завршена у 12,20 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов